ב"ה

**חסיד (של קרח)**

מבוסס על שיחת ש"פ קרח תנש"א

פרשת קרח הינה 'פרשה חמה' ואקטואלית במיוחד,קרח, בן דודו של משה רבינו מגייס לעצמו 'צבא של מפגינים' הקוראים תגר על מנהיגותו של משה וכהונתו של אהרן. הפגנות המוניות נגד הקב"ה לא מועילות במיוחד..ו הדבר מוביל לאבדן של מאתיים וחמישים ראשי שבט ראובן, כשקרח ועדתו נבלעים ע"י האדמה!

הרבה מהענינים המדוברים בפרשה יכולים להתפרש וללמד אותנו על המתרחש בחברה שלנו כיום. סוגיות כמו:הבדלי מעמדות חברתיים, שוויון זכויות בין אזרחים, מינויים פוליטיים אלו ואחרים, הם רק חלק קטן מהאקטואליה המקראית הנידונת בפרשה זו.

השבוע נתמקד במאורע שהתרחש בהמשך למחלוקת קרח ועדתו, הלוא הוא נס פריחת מטה אהרון.ה‘ ציוה למשה לקחת שנים עשר מטות כנגד שנים עשר שבטי ישראל, על כל מטה לכתוב את שם השבט ועל מטה שבט לוי לכתוב את שם אהרן, ולהכניסם לקודש הקודשים. למחרת בבוקר, פרח מטה אהרן והוציא שקדים בדרך נס, כאות על כהונתו.

הפסוק מתאר את פריחת המטה במילים:"ויוצא פרח, ויצץ ציץ, ויגמול שקדים" (קרח יז,כג) תיאור הפסוק נשמע די ציורי ואולי אף מיותר, מדוע נוגע לנו לדעת שהמטה הוציא פרחים והניץ ציצים? אחרי הכל אנחנו לא בגן בוטני?!

עיון קל בפרש"י מלמד אותנו שבמילים ספורות אלו התורה מלמדת לנו שאותם שקדים "מופלאים" צמחו ב….דרך הטבע! התיאור המפותל- תחילה פרח, לאחר מכן ציץ (פרי בוסר) ולבסוף שקד (פרי מוכן ובשל)- מטרתו ללמד אותנו שהכל הפרטים והשלבים הנצרכים לגידול שקדים טבעיים אכן התרחשו כאן, אלא שהכל קרה...**בין לילה**!

מהו פשר ומשמעות הדבר, אם נס למה פרחים? ואם טבע למה בין לילה??

מסר עמוק טמון בנס מסוג שכזה, מסר אותו רבים מאיתנו מתקשים להבין (ובעיקר... ליישם), רבים ואפילו...קרח!

תורת החסידות מסבירה שטעותו של קרח (ש"פיקח היה") נבעה מהרצון וההבנה הקלוקלת שלו כי יש להפריד בין הרוח והגשם, בין העליון לתחתון, בין העולם הגשמי למציאות האלוקות. קרח היה "חסיד של מחלוקת[[1]](#footnote-0)"- הוא ראה במחלוקות הקיימות בעם, בעולם ובמציאות האנושית דבר נכון וראוי, דבר שנברא ע"י הקב"ה בכבודו ובעצמו, ולכן יש להשאיר אותו כמו שהוא! נשיאי העם ומנהיגיו אינם אמורים לרומם את ה"עמך" הפשוטים[[2]](#footnote-1), אין צורך לעדן את העולם הגשמי ע"י החדרת אלוקות בו, אסור לגשר "ולהוריד" את העליונים לתחתונים, כי העליונים אמורים להשאר עליונים, והתחתונים..תחתונים!

חדשים לבקרים, אנו שומעים טענות מעין אלו, "אם ה' ברא את העולם ככה (עולם חשוך המעלים ומסתיר על אלוקות) למה לשנות ?" או "אם הוא היה רוצה, הוא היה עושה את זה לבד…"

גם בנושא הבאת הגאולה והחיוב המוטל על כל אחד ואחד לעשות כל התלוי בו למען מטרה זו, אנו שומעים תירוצים כמו:"מי אנחנו שנביא את המשיח..." או "אם הרבי (ח"ו) לא יכול, אנחנו כן יכולים?!"

אנו נהיים 'חסידים של סטטוס קוו' המשלימים עם המציאות העגומה, תוך כדי שאנחנו "מנחמים" את עצמינו בטענה ש..."הקב"ה אשם!"

נס פריחת מטה אהרון מלמד אותנו על ההסתכלות התורנית הנכונה. הנס הוא נס, והטבע הוא טבע, אבל **מחובתינו** לחבר בין הנס והטבע. העליון הוא עליון, והתחתון הוא תחתון, אבל **עלינו** מוטלת המשימה להוריד והמשיך את העליון לתחתון. עלינו לחבר, ולא לנתק, לגשר ולא להרחיק. לעדן, לרומם, לפעול ולתקן, **ולא להשאיר את המצב כפי שהוא!**

פריחת מטה אהרון, **המשלבת נס וטבע גם יחד**, מבארת מהו היחס הנכון בין ה“עליונים“ – נס, ובין ה“תחתונים“ – טבע. הניסים, המגלים את כוחו אלוקי העל-טבעי של ה‘, אינם 'מנפצים' את מערכת הטבע, להיפך, הם חודרים ו**משתלבים בתוך טבע**, ובכך הם מגלים כי הטבע (עצמו) הוא-אלוקות!

החיבור הנכון בין נס לטבע מלמד אותנו על מהותה של הגאולה. מצד אחד – הגאולה תהיה רצופה

ניסים ונפלאות היוצאים מגדר הטבע לגמרי, ”כימי צאתך מארץ מצרים אראנו נפלאות“ (מיכה ז טו),

אך יחד עם זאת תכליתה של הגאולה אינה ”לשבור“ את העולם אלא לגאול אותו .ולכן עלינו להתכונן בעצמינו ולהכין את העולם סביבנו לגאולה, כיוון שהגאולה לא יכולה ”לנחות“ על העולם לפתע פתאום, ענייני הגאולה צריכים להתקבל בגדרי העולם, כך שהעולם והטבע עצמם יסייעו ויתעלו למדריגת הגאולה.

הרבי מלך המשיח המחיש (בעיקר בשיחות האחרונות לע"ע) כיצד **העולם עצמ**ו הולך ונעשה **מוכן** יותר ויותר **לגאולה**. המשטרים האנטי דתיים נעלמו מהעולם, הרעיונות העמוקים של פנימיות התורה מוגשים בצורה מוסברת ונגישה בכל השפות והפורמטים, וערכים של עולם מתוקן, צדק, חסד, אמונה בה‘ וחינוך ראוי לנוער נמצאים במגמה של עליה בקרב אומות העולם. אולי, תופעות אלו מתקבלות אצלינו בפשטות, אך לאמתו של דבר, זהו תהליך ארוך המלווה בניסים גלויים, ניסים המלובשים בטבע!

ונסיים בסיפור אותו סיפר הרבי בעצמו להמחשת הנקודה כיצד עלינו להיות "למעלה מהעולם" בתוך "העולם".

בימי המשטר הקומוניסטי התקימה פעם התועדות חסידית בה דובר באריכות על ענין ה"ביטול".

בסיום ההתועדות, לפנות בוקר, חזר חסיד אחד מהתוועדות לביתו. עצר אותו שוטר ברחוב (החוק ברוסיה אסר לשוטט ברחוב בשעה כזו..) ושאל את החסיד: ”קטָא אידיָאט“? = ”מי הוא ההולך“? כלומר: מי אתה? החסיד, שהיה תחת השפעת ההתוועדות (והמשקה..), לא נבהל כלל מהשוטר הרוסי, אדרבה, הוא בחר לשתף אותו מתכני ההתוועדות שזה עתה חווה. החסיד ענה:

”ביטול אידיָאט“! = ”ביטול הולך“.

החסיד לא דיבר בלשון הקודש, ואף לא באידיש...הוא דיבר רוסית! הוא "התלבש" בגדרי העולם..

אבל, מה הוא אמר? הוא אמר…. שאין עולם!!!

עלינו להכין את העולם לגאולה, ע"י החדרת המסר וההכרה, שהעולם עצמו דורש גאולה!

שבת שלום!

1. על יסוד דברי ה"נועם אלימלך" (ריש פרשתינו) ש"ויקח (ו**אתפלג)** קרח" הוא ע"ד הרקיע המבדיל בין מים למים, עי"ש ובכ"מ. [↑](#footnote-ref-0)
2. הדבר נרמז בדבריו:"כי כל העדה כולם קדושים, **ומדוע תתנשאו על קהל ה'"** (קרח טז,ג) מדוע אתם מנסים להרים ולרומם את קהל ה' למדריגתכם?! הם קדושים בדיוק כמו שהם! [↑](#footnote-ref-1)